Diari Oficial de la Generalitat Valenciana


Sumari del DOGV 6434, del 10-01-2011 (2010/13464)

RESOLUCIÓ de 2 de desembre de 2010, de la Direcció General de Patrimoni Cultural Valencià de la Conselleria de Cultura i Esport, per la qual s'incoa l'expedient per a complementar la declaració com a Bé d'Interés Cultural de l'alqueria del Duc, situada al terme municipal de Gandia (València), per mitjà de la delimitació de l'entorn de protecció i l'establiment de la seua normativa protectora, i s'obri un període d'informació pública.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6434

Data del DOGV
:   10-01-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/13232


Data del document
:   02-12-2010

Organisme emissor
:   Conselleria de Cultura i Esport

Tipus de document
:   Resolució

RESOLUCIÓ de 2 de desembre de 2010, de la Direcció General de Patrimoni Cultural Valencià de la Conselleria de Cultura i Esport, per la qual s'incoa l'expedient per a complementar la declaració com a Bé d'Interés Cultural de l'alqueria del Duc, situada al terme municipal de Gandia (València), per mitjà de la delimitació de l'entorn de protecció i l'establiment de la seua normativa protectora, i s'obri un període d'informació pública. [2010/13239]
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural integrants del patrimoni cultural valencià tots els béns existents al territori de la Comunitat Valenciana que en el moment de la seua entrada en vigor havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant mitjançant expedient individualitzat com en virtut del que establixen l'article 40.2 i les disposicions addicionals primera i segona de la llei esmentada. En virtut de l'atribució legal de la condició monumental continguda en les disposicions addicionals primera i segona d'esta última norma, l'alqueria del Duc, situada al terme municipal de Gandia (València), constituïx pel ministeri de la llei un Bé d'Interés Cultural amb la categoria de Monument.
En aplicació del que disposa la disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, la Conselleria de Cultura i Esport de la Generalitat pot complementar amb les noves mencions i determinacions d'esta llei les declaracions produïdes abans de la seua entrada en vigor.
En compliment del que disposen els articles 27 i 28 de la Llei d'11 de juny de 1998 de Patrimoni Cultural Valencià, i vistos la sol·licitud formulada al respecte i l'informe emés pel Servici del Patrimoni Arquitectònic i Mediambiental d'esta direcció general, favorable a la complementació de la declaració com a Bé d'Interés Cultural de l'alqueria del Duc, situada al terme municipal de Gandia (València), per mitjà de la delimitació de l'entorn de protecció i l'establiment de la seua normativa protectora, la Direcció General de Patrimoni Cultural Valencià de la Conselleria de Cultura i Esport de la Generalitat resol:
Primer
Incoar l'expedient per a complementar la declaració com a Bé d'Interés Cultural de l'alqueria del Duc, situada al terme municipal de Gandia (València), per mitjà de la delimitació de l'entorn de protecció i l'establiment de la seua normativa protectora en l'articulat que es transcriu a continuació.
Monument:
Article 1. Règim general.
Cal ajustar-se al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià, aplicable a la categoria de Monument.
Article 2. Usos.
Els usos permesos són tots els que siguen compatibles amb la posada en valor i el gaudi patrimonial del bé i que contribuïsquen a la consecució dels dits fins. L'autorització particularitzada d'ús s'ha de regir pel que disposa l'article 18 de la Llei 4/1998, d'11 de juny, del Patrimoni Cultural Valencià.
Entorn de protecció:
Article 3. Règim general d'intervencions.
Fins que no s'aprove el pla especial de protecció de l'entorn del monument i obtinga la validació patrimonial, qualsevol intervenció que pretenga fer-se en l'entorn de protecció del monument requerirà l'autorització prèvia de la conselleria competent en matèria de cultura. L'autorització s'ha d'emetre aplicant els criteris d'esta orde, o, si no es pot, aplicant els dels articles 38 i 39 de la Llei 4/1998, d'11 de juny, del Patrimoni Cultural Valencià. Transcorregut el termini de tres mesos, la sol·licitud es considerarà denegada per silenci administratiu.
La proposta d'intervenció ha de definir el seu abast i anar acompanyada de la documentació tècnica oportuna. També ha d'especificar la ubicació parcel·lària i adjuntar les fotografies que permeten constatar la situació actual i la seua transcendència patrimonial.
Article 4. Preservació de la silueta paisatgística i arquitectònica.
A fi de preservar el paisatge històric del monument, no s'hi autoritzen edificacions per a cap ús, ni senyalitzacions de tipus publicitari, tala d'arbres o abocament de residus. Els usos permesos són el forestal, l'agrícola i el pecuari. Els edificis existents no poden augmentar el volum edificat, i únicament s'hi permeten obres de conservació. Tot això sense perjuí de l'aplicació a estos immobles de l'article 21 de la Llei 4/1998, d'11 de juny, del Patrimoni Cultural Valencià.
Totes les actuacions que puguen tindre incidència sobre la correcta percepció i la dignitat en la contemplació de l'escena o paisatge urbà del monument i el seu entorn, com seria el cas de l'afecció dels espais lliures per actuacions de reurbanització, enjardinament o plantació d'arbres, provisió de mobiliari urbà, assignació d'ús i ocupacions de la via pública, etc., o com podria ser-ho també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualsevol altra d'un tipus i unes conseqüències similars, hauran de sotmetre's a l'autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat abans esmentats.
Article 5. Patrimoni arqueològic.
En qualsevol intervenció que afecte el subsòl de l'immoble o el seu entorn de protecció és d'aplicació el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
Segon
L'entorn de protecció del Bé d'Interés Cultural queda definit tant literalment com gràficament en els annexos adjunts, que formen part de la present orde. La documentació complementària figura en l'expedient corresponent.
Tercer
En compliment d'allò preceptuat en l'article 27.3 de la Llei 4/1998, d'11 de juny, del Patrimoni Cultural Valencià, notificar esta resolució a l'Ajuntament de Gandia i als altres interessats, i fer-los saber que, de conformitat amb el que establixen els articles 35 i 36, en relació amb el 27.4, de la llei esmentada, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general abans de fer-la i d'atorgar-li la llicència municipal, si esta fóra preceptiva.
Quart
La present incoació, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i qualsevol acte d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual, d'acord amb la limitació temporal establida en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de la culminació de la present complementació. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que no perjudiquen manifestament els valors del bé que motiven la incoació, així com les obres que per causa major o per interés general s'hagueren de realitzar inajornablement, segons que disposa el paràgraf primer de l'article esmentat.
Cinqué
Que, en compliment d'allò preceptuat en l'article 27.3 de la Llei 4/1998, d'11 de juny, del Patrimoni Cultural Valencià, es notifique la present resolució al Registre General de Béns d'Interés Cultural dependent de l'administració de l'Estat per a l'anotació preventiva.
Sisé
D'acord amb el que preveuen l'article 86 de la Llei de Procediment Administratiu i l'article 27 de la Llei 4/1998, d'11 de juny, del Patrimoni Cultural Valencià, obrir un període d'informació pública, a fi que totes les persones interessades puguen examinar l'expedient durant el termini d'un mes a partir de la publicació de la present resolució en el Diari Oficial de la Comunitat Valenciana. L'expedient està a la disposició dels interessats a la Direcció General de Patrimoni Cultural Valencià, Servici de Patrimoni Arquitectònic i Mediambiental, de la Conselleria de Cultura i Esport, carrer Colom, núm. 66, de València.
Seté
Que la present resolució amb els seus annexos es publique en el Diari Oficial de la Comunitat Valenciana i en el Butlletí Oficial de l'Estat.
València, 2 de desembre de 2010.- La directora general de Patrimoni Cultural Valencià: Paz Olmos Peris.
ANNEX I
Delimitació literal
a) Justificació de la delimitació proposada.
El criteri general seguit per a la delimitació de l'entorn de protecció consistix a incloure dins de la seua àrea els elements següents:
- Topogràfics i paisatgístics, amb la inclusió de la finca agrícola on es troba l'alqueria, el paisatge immediat, finques adjacents i els vials més pròxims des d'on és possible contemplar-la.
- Històrics, amb la inclusió de l'estany del Duc, àmbit natural històricament vinculat a l'ús i al gaudi de l'alqueria, característic del Renaixement, on l'aigua i la naturalesa formaven part de l'escenari del «plaer». Els festejos organitzats per les visites de l'emperadriu Margarida d'Àustria a Gandia van comprendre visites a l'alqueria i passejos per l'estany, com va rescatar Roc Chabàs del Llibre de Records de l'església col·legial de Gandia:
«Salió Su Majestad a la quinta de Su Excelencia, que es la Alquería de Don Alonso y se entró en un barco que estaba bien aderezado (...), y así que entró empezaron a cantar los músicos, que estaban en un barco escondido entre unos sauces, y pasearon dando muchas bueltas por el estanque. Y mandó que los músicos no se apartasen de su barco. Y quando paraban los músicos, tocaban los clarines, que fue una tarde muy regocijada (...).
Y a la hora de la merienda, se sacó (...) perniles cosidos almibarados con azúcar y canela, salchichones lampreados, pastelitos de cañas de vaca y flor de azahar (?), queso de Mallorca, melindres, buñuelos de leche, mazapán, limoncillos y otros dulces...»
- Arqueològics, incorporant-hi les àrees limítrofes susceptibles de troballes relacionades amb l'alqueria.
b) Delimitació literal de l'entorn de protecció
- Origen: Intersecció de la séquia del molí amb el límit nord de la senda que hi ha al nord de la parcel·la cadastral 654 del polígon 27, punt A.
- Sentit: Horari.
- Línia delimitadora: Des de l'origen la línia continua pel límit sud de les parcel·les 151 i 154, envoltant la parcel·la 155b. Creua el camí i l'incorpora. Seguix en direcció sud i gira a l'est pel límit sud de la parcel·la 45782, continua pel camí del molí i gira al sud creuant-lo i vorejant la séquia, que també inclou. Gira a l'oest per les mitgeres entre les parcel·les 384 i 404 i 652 i 383. Gira al sud envoltant la 383 i seguix per la mitgera entre les parcel·les 279 i 379. Continua incorporant la senda vora les parcel·les 399, 382 i 390 fins a la séquia. Creua la séquiai el camí de l'alqueria i envolta les parcel·les 495, 415, 165, 409, 268, 397 i 253. Seguix a l'oest per la séquia fins a trobar la séquia que hi ha al costat de la parcel·la 254, per la qual continua al nord incorporant les dos. Voreja les parcel·les 330, 255, 339, 611, 609 i 607. Creua el camí i seguix al nord pel límit oest del camí, continua al nord-est per la séquia del molí, incorporant-la, fins al punt d'origen A.
ANNEX II
Delimitació gràfica